**Проект!**

**Закон за изменение и допълнение на Закона за гражданското въздухоплаване**

(обн., ДВ, бр. 94 от 1972 г., изм. и доп., бр. 30 от 1990 г., бр. 16 от 1997 г., бр. 85 от 1998 г., , доп., бр. 12 от 2000 г., изм. и доп., бр. 34 от 2001 г., изм., бр. 111 от 2001 г., изм. и доп., бр. 52 от 2004 г., изм., бр. 70 от 2004 г. бр. 88 от 2005 г., бр. 102 от 2005 г., бр. 30 от 2006 г., бр. 36 от 2006 г., изм. и доп., бр. 37 от 2006 г., бр. 105 от 2006 г., изм., бр. 108 от 2006 г., изм. и доп., бр. 10 от 2007 г., доп., бр. 41 от 2007 г., изм. и доп., бр. 109 от 2007 г., изм., бр. 36 от 2008 г., изм. и доп., бр. 66 от 2008 г., изм., бр. 67 от 2008 г., бр. 35 от 2009 г., изм. и доп., бр. 47 от 2009 г., бр. 82 от 2009 г., изм., бр. 102 от 2009 г., изм. и доп., бр. 63 от 2010 г., доп., бр. 73 от 2010 г., бр. 94 от 2010 г., изм. и доп., бр. 41 от 2011 г., бр. 81 от 2011 г., бр. 99 от 2011 г., изм., бр. 38 от 2012 г., изм. и доп., бр. 60 от 2012 г., изм., бр. 82 от 2012 г., доп., бр. 15 от 2013 г., изм., бр. 66 от 2013 г., бр. 12 от 2014 г., бр. 53 от 2014 г., бр. 98 от 2014 г., изм. и доп., бр. 28 от 2015 г., бр. 89 от 2015 г., доп., бр. 15 от 2016 г., изм., бр. 95 от 2016 г., бр. 58 от 2017 г., изм. и доп., бр. 96 от 2017 г., изм., бр. 56 от 2018 г., изм. и доп., бр. 1 от 2019 г., изм., бр. 62 от 2019 г. и бр. 60 от 2020 г., изм. и доп., бр. 16 от 2021 г.)

**§ 1.** В чл. 5, ал. 1 думата „осъществяват“ се заменя със „ се използват в“.

**§ 2.** В чл. 7 се правят следните изменения и допълнения:

1. В ал. 2 накрая на текста се добавя „със заповед на министъра на транспорта, информационните технологии и съобщенията.“

2. В ал. 3 във второто изречение след думата „конкурс“ се поставя точка и думите до края на изречението се заличават.

3. Създава се ал. 4:

„(4) Когато за участие в конкурса по ал. 3 за дадена линия се е явил само един кандидат, назначаването се извършва по реда и при условията на наредбата по ал. 3“.

**§ 3.** В чл. 8, ал. 5 в края на изречението се поставя запетая и се добавя „включително и орган по чл. 16, параграф 12 от регламента.“

**§ 4.** В чл. 16а се правят следните изменения:

Точка 11 се изменя така:

„11. определя с наредба изискванията относно общите правила за въвеждане и използване на компютризирани системи за резервации“.

Точка 15 се отменя.

**§ 5.** В чл. 16б се правят следните изменения и допълнения:

1. В ал. 1:

а) в т. 3 след думите „на този закон“ се поставя запетая, а думите „и на подзаконовите нормативни актове“ се заменят с „подзаконовите нормативни актове и приложимите регламенти на ЕС“;

б) в т. 3а думите „прилага и развива“ се заменят с „издава и прилага“;

в) точка 5 се изменя така:

„5. води следните регистри:

а) регистър на гражданските въздухоплавателни средства на Република България по чл. 20;

б) електронна система за регистрация на операторите на безпилотни летателни системи по чл. 16б, ал. 1, т. 18;

в) регистър на въздушните превозвачи с валиден оперативен лиценз на въздушен превозвач на Общността;

г) регистър на лицензиите на организации за техническо обслужване и ремонт на граждански въздухоплавателни средства, с които се изпълняват търговски въздушни превози;

д) регистри на летищата по чл. 43, ал. 2;

е) регистър за издадени лицензи за летищен оператор и оператор по наземно обслужване или самообслужване;

ж) регистър на издадените свидетелства/разрешителни на авиационни оператори;

з) регистър на лицата, на които е издадено удостоверение по чл. 119е“;

и) регистър за свидетелствата за правоспособност на лицата от авиационния персонал“.

г) в т. 7 думите „ръководството на въздушното движение“ се заменят с „доставчика на аеронавигационно обслужване“;

д) в т. 17 след думата „закон“ се добавя „или регламент на ЕС“.

е) създава се т. 19:

„19. контролира спазването на приемливите средства за съответствие, издадени от Агенцията за авиационна безопасност на Европейския съюз (ЕААБ), допуска използването на помощни материали, разработени от агенцията и/или ИКАО за постигане на съответствие с нормативните изисквания, одобрява прилагането на алтернативни средства за съответствие, съгласувани с ЕААБ“.

2. В ал. 3 се създават т. 8 и 9:

„8. да разпоредят и/или да вземат проба за употреба на психоактивно вещество на лица, свързани с осигуряване на безопасността;

9.  на достъп до всички документи, свързани пряко или косвено с нарушение на този закон или приложимите регламенти на ЕС.“

**§ 6.** В чл. 16к, ал. 1 се правят следните изменения:

1. В т. 8 думата „служби“ се заменя със „структури“.

2. В т. 10 думата „служба“ се заменя със „структура“, а думата „обезпечаването“ се заменя с „осигуряването“.

**§ 7.** В чл. 16о се създават ал. 7 и 8:

„(7)Идентификационна карта на член на екипаж, назначен от въздушен превозвач от Европейския съюз, се издава на лица, чиято дейност налага това, след извършване на успешна задълбочена цялостна проверка от Държавна агенция „Национална сигурност“ по критерии, посочени в Националната програма за сигурност в гражданското въздухоплаване.

(8) Права на администратор или на неконтролиран и неограничен достъп до информационни и комуникационни технологични системи и данни от критично значение, използвани за целите на сигурността на гражданското въздухоплаване, получават лица, за които е извършена успешна задълбочена цялостна проверка от Държавна агенция „Национална сигурност“ по критерии, посочени в Националната програма за сигурност в гражданското въздухоплаване.“

**§ 8**. Създава се чл. 16у:

„Чл. 16у. Летищните оператори, въздушните превозвачи и субектите, определени в чл. 16к, ал. 1 т. 4, 5, 6 и 7, изпълняват мерки за киберсигурност, определени в Националната програма за сигурност на гражданското въздухоплаване, произтичащи от Регламент (ЕО) 300/2008 на Европейския парламент и на Съвета относно общите правила в областта на сигурността на гражданското въздухоплаване и актовете за неговото прилагане“.

**§ 9.** В чл. 32 се правят следните изменения и допълнения:

1. В ал. 1 след думата „определя“ се добавя „с наредба“.

2. Създава се нова ал. 3:

„(3) Управлението, обслужването, осигуряването на въздухоплавателните средства и обслужването на пътниците се извършват от авиационен персонал с валидно свидетелство или атестация“.

1. Досегашната ал. 3 става ал. 4.

**§ 10.** В чл. 34, ал. 2, след изречение първо се добавя следния текст:

„Главният директор на Главна дирекция „Гражданска въздухоплавателна администрация“ може да удължи еднократно този срок до една година, в случай, че пилот, притежаващ свидетелство за летателна правоспособност, издадено от трета държава съгласно изискванията на приложение 1 към Конвенцията по международното гражданско въздухоплаване, подаде заявление за издаване на свидетелство за летателна правоспособност съгласно Приложение І (част FCL) от Регламент (ЕС) № 1178/2011 на Комисията от 3 ноември 2011 година за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) № 216/2008 на Европейския парламент и на Съвета (Регламент (ЕС) № 1178/2011 г.) (ОВ L 311 от 25.11.2011 г.)“.

**§ 11.** В чл. 39, ал. 1 думите „има специалност летец-пилот“ се заменят с „притежава съответното свидетелство за летателна правоспособност на пилот, издадено съгласно Регламент (ЕС) № 1178/2011 г. или признато от Главна дирекция „Гражданска въздухоплавателна администрация“ съгласно чл. 34 и Регламент (ЕС) № 1178/2011 г. и делегиран Регламент (ЕС) 2020/723 на Комисията от 4 март 2020 година за определяне на подробни правила относно признаването на извършеното от трети държави сертифициране на пилоти и за изменение на Регламент (ЕС) № 1178/2011“.

**§ 12.** В чл. 41, ал. 1 думите „службата за управление на полетите“ се заменят с „органите за обслужване на въздушното движение“.

**§ 13.** Създава се чл. 61а:

„Чл. 61а. „Забранява се неправомерното излъчване в радиочестотната лента за гражданско въздухоплаване и/или създаването на електромагнитни смущения на средствата и системите, използвани в комуникацията, навигацията и обзора за гражданското въздухоплаване“.

**§ 14.** В чл. 68 думите „въздухоплавателната администрация“ се заменят с „Главна дирекция „Гражданска въздухоплавателна администрация“.

**§ 15.** В чл. 120, ал. 4 се правят следните допълнения:

1. В т. 1 накрая на текста се поставя запетая и се добавя „за регистрация и годишна проверка за съответствие на летища“;
2. В т. 3 накрая на текста се поставя запетая и се добавя „както и за вписване/продължаване на валидност/подновяване на квалификационни клас към свидетелства за правоспособност“;
3. В т. 8 накрая на текста се поставя запетая и се добавя „за одобряване на курсове за обучение на персонал в доставчик на аеронавигационно обслужване и издаване/продължаване на валидност на сертификат за авиационен учебен център за обучение на персонал в доставчик на аеронавигационно обслужване“;
4. В т. 20а в края на текста се добавя „и за издаване на свидетелство (документ за потвърждаване на декларация за способност) за извършване на летищно полетно информационно обслужване“;
5. Създава се т. 23а:

„23а. назначаване на 24 битов идентификационен код на транспондер, работещ в режим S-mode“;

1. В т. 24. след думата „полет“ се добавя „ и за издаване на специално разрешение за извършване на полет за летателни апарати без съответствие със сертификат за тип“;

7. Създава се т. 33:

„33. за издаване на единен сертификат за оператор на съоръжения за обслужване на пътници за летищата, попадащи в обхвата на Регламент (ЕС) 2018/1139, както и годишна проверка за съответствие с условията, при които е издаден сертификата;“

**§ 16.** В чл.122к, ал. 3 се изменя така:

„(3) Жалба по ал. 2 могат да подават ползвателите на летището или представители или сдружения на ползватели на летища по чл. 122е, ал. 1.“

**§ 17.** В чл. 139, ал. 1, т. 1 думата „службата“ се заменя с „Центъра“.

**§ 18.** В чл. 141 се правят следните изменения и допълнения:

1. В ал. 2:

а) в т. 1 думата „в района“ се заменя с „на територията“;

б) в т. 2 думата „летището“ се заменя с „летищата за обществено ползване“;

в) в т. 3 думите „радиус 5 км от контролната точка на летището“ се заменят с „територията по т. 1 и района по т. 2;

2. Алинея 3 се изменя така:

„(3) Търсенето и спасяването, както и аварийно спасителните дейности се ръководят от:

1. летищния авариен ситуационен център на летището, когато са на територията на летището;
2. летищния авариен ситуационен център на летище за обществено ползване, когато са извън територията на летището, но до 5 km от контролната точка на същото летище, съгласувано с координационния център за търсене и спасяване при авиационни произшествия към Главна дирекция „Гражданска въздухоплавателна администрация“.
3. Алинея 4 се изменя така:

„(4) Търсенето и спасяването, както и аварийно спасителните дейности, извън територията по ал. 2, т. 1 и района по ал. 2, т. 2, се ръководят от координационния център за търсене и спасяване при авиационни произшествия към Главна дирекция „Гражданска въздухоплавателна администрация“ до пристигане на ръководител на операцията на място, определен в Националния план за търсене и спасяване при авиационни произшествия.

4. Алинея 8 се отменя.

**§ 19.** В чл. 143 се правят следните допълнения:

1. В ал. 1:

а) в т. 3 след думата „притежава“ се добавя „валидно“, а след думата „правоспособност“ се добавя „или атестация“;

б) създава се т. 3а:

„3а. управлява или участва в управлението, обслужването, осигуряването на въздухоплавателното средство, без да притежава валидни квалификации, удостоверения и права, вписани в свидетелството за правоспособност, както и този, който разпореди или допусне това“;

в) в т. 4 накрая на текста се добавя „или откаже на служебно лице от авиационна структура или на инспектор от Главна дирекция „Гражданска въздухоплавателна администрация“ проба с технически средства за употребата им“;

г) в т. 7 след думата „неподходящо“ се добавя „несертифицирано или нерегистрирано“;

д) в т. 11 накрая на текста се поставя запетая и се добавя „подзаконовите нормативни актове или приложимите регламенти на ЕС“;

е) в т. 15 след думата „навигация“ се поставя запетая и се добавя „комуникация“.

1. В ал. 3:

а) създава се т. 3а:

„3а. организация за обучение или учебен център, който не изпълни обучение в обема, предвиден в съответните курсове в одобрената от Главна дирекция „Гражданска въздухоплавателна администрация“ програма“;

б) създава се т. 4а:

„4а. организация, която не представи в определения от Главна дирекция „Гражданска въздухоплавателна администрация“ срок план за коригиращи действия за отстраняване на констатирани несъответствия след извършени одити, проверки или инспекции“;

в) създава се т. 7а:

„7а. организация за обучение, която не отстрани несъответствията в определения, одобрения или удължения от Главна дирекция „Гражданска въздухоплавателна администрация“ срок за отстраняване на несъответствия след извършени одити, инспекции и проверки“;

г) създава се т. 8в:

„8в. организация за обучение по Регламент **(**ЕС) № 1178/2011, която извършва дейност без сертификат или приета декларация и/или без одобрени програми за обучение от ГД ГВА или използва инструктори и/или преподаватели, които не притежават сертификат, издаден съгласно Регламент **(**ЕС) № 1178/2011 или отговарящ на изискванията на този регламент за извършване на дейност за съответната програма за обучение“;

д) в т. 9 след думите „авиационен оператор“ се поставя запетая и се добавя „организация за обучение“.

**§ 20.** В чл. 143а се създава ал. 3:

„(3) Наказва се с глоба от 3000 до 10 000 лв. или с имуществена санкция от 3000 до 30 000 лв. лице по чл. 4 и лице по чл. 16 от Регламент (ЕС) 376/2014, които не изпълнят или не изпълнят в срок задълженията си по този регламент“.

**§ 21**. В чл. 144 се създава т. 18:

„18. излъчва неправомерно в радиочестотната лента за гражданско въздухоплаване и/или създава електромагнитни смущения на средствата и системите, използвани в комуникацията, навигацията и обзора за гражданското въздухоплаване“.

**§ 22.** В чл. 147 се правят следните изменения и допълнения:

1. В ал. 1 след думите „приложението му“ се поставя запетая и се добавя „както и на Регламент (ЕС) 2018/1139 и по делегираните регламенти и регламентите за изпълнението му“.
2. В ал. 2 след думата „закон“ се поставя запетая и се добавя „актовете по прилагането му, както и на Регламент (ЕС) 2018/1139 и по делегираните регламенти и регламентите за изпълнението му“.

**§ 23.** Създава се чл. 150:

„Чл. 150. За нарушенията по този закон, актовете по прилагането му и относимите регламенти на ЕС, не се прилагат чл. 28 и 58г от Закона за административните нарушения и наказания.“

**Заключителна разпоредба:**

**§ 24.** Разпоредбата на § 15 относно чл. 120, ал. 4, т. 1, т. 33 влиза в сила от 24.02.2022 г., а разпоредбата на § 23 относно чл. 150 влиза в сила от 23.12.2021 г.